Kies ’n mooi spieël as aksent om die vertrek te anker. Dit gee ook dadelik ’n vars en modieuse gevoel. Die nuwe neiging is ronde metaalspieëls of boogvormige spieëls, wat veral ŉ donkerder badkamer kan laat lyk of daar ŉ venster in is.
Sagter blindings wat uit lap gemaak word, soos Romeinse blindings, help om dadelik die koue teëls van ’n badkamer te versag en die vertrek ’n warmer gevoel te gee.
Gebruik ’n skinkbordjie of ’n pragtige keramiekbord om jou skoonheidsprodukte langs die wasbak uit te stal en so ook netjies te hou. Sit ’n glasie of koppie by met grimeerkwaste in en ’n vaas met blommetjies. Nou lyk die wasbakrand mooi, maar bly steeds funksioneel.
Kies mooi hake vir die badkamermuur; dit gee dit ’n meer modieuse gevoel as die gewone handdoekreling. Kies hout- of koperhake en hang ’n mooi linne kamerjas of sagte handdoeke daaraan.